ועדת הכלכלה, כנסת 17, פרוטוקול מספר 262, 2007-05-30 08:30

משה כחלון: בוקר טוב, אני מתכבד לפתוח את ישיבת הוועדה, על סדר היום תקנות הדואר, תשלומים בעד השירותים הכספיים – תיקון מס' 4.

משה כחלון: הגיעה פנייה משר התקשורת שמבקש להאריך את התקנות של תשלומים בעד שירותים כספיים – הוראת שעה בשמונה או תשעה ימים.

משה כחלון: זה משהו קצת הזוי, אני רק ארבע שנים כאן אבל מנהלת הוועדה, שהיא הרבה יותר ותיקה ממני, מספרת שזו פעם ראשונה שהיא שומעת על דבר כזה.

משה כחלון: שברתם שיאים, משרד התקשורת.

משה כחלון: אני כבר מודיע שהוועדה לא תאשר להאריך בשמונה ימים אבל יש לנו כמה תחנות חשובות בדרך, אז על מנת שנדע מה קורה נצטרך לקבוע מועד אחר כדי שנוכל לפקח ולראות איך זה מתקדם.

משה כחלון: עד היום אני חייב להודות שהצלחתם להוליך שולל את הוועדה, בכישרון רב.

משה כחלון: היינו תמימים במידה מסוימת, האמנו באנשים, אבל אלה יבם של דברים.

משה כחלון: קיבלתי מכתב מיושב ראש נציגות העובדים, מר כראזי, והייתה לי שיחת טלפון עם מנכ"ל החברה שהסביר לי את המשמעות שלא מאריכים, כי אם הייתה משמעות שהאזרח סובל, לא היינו מאריכים.

משה כחלון: אבל כמובן שמישהו עושה שגיאות למעלה ומי שצריך לשלם את המחיר זה לא הוא אלא האזרחים שזקוקים לשירותי הדואר.

משה כחלון: על הרקע הזה כינסנו את הוועדה בדחיפות, וזו לא פעם ראשונה אלא פעם שנייה ושלישית של פרקי זמן מוזרים.

משה כחלון: על כל פנים, לפני שאדון בתקנות אני מבקש מיושב ראש נציגות העובדים מר כראזי לומר את דברו.

משה כחלון: קראתי את הדברים ואני רוצה לדעת איפה לא עמדו בהסכמות, איפה אתם עמדתם בהסכמים .

משה כחלון: אנחנו מקבלים מכתבים מגורמים שונים, מהם מרכז השלטון המקומי שמדבר על פגיעה בשירותי הדואר ליישובי פריפריה של מדינת ישראל, לאחר מכן דואר שליחים ביהודה ושומרון וכמו שאתם יודעים, על כל מכתב שנשלח, יש מאות רבות של אנשים שסובלים אבל לא שולחים מכתב וחושבים שנגזר עליהם לחיות כך וככה זה במדינה.

משה כחלון: התסכול הגדול הוא שכל הרפורמה וכל ההתפתחות וכל הדיונים שהיו היו למטרה אחת, שהאזרח בסוף ייהנה משירות טוב יותר ממחירים יותר זולים והדברים האלה לא קורים, זה רק הולך ומחמיר.

משה כחלון: מר כראזי, יציג את הנושאים שהציג במכתב, ואחר כך אני רוצה לקבל תשובות.

ראובן כראזי: תודה אדוני היושב ראש.

ראובן כראזי: אמרת כבר שהם מהתלים בוועדה, הם מהתלים גם ב- 7,000 עובדים.

ראובן כראזי: כתבתי במכתב שכל פעם מגיעים לפה ומבקשים עוד דחייה ועוד דחייה, זה התחיל עם היושב ראש הקודם.

ראובן כראזי: חתמנו על הסכם ב- 7 לדצמבר 2005 למעבר לחברה תוך התייעלות בתוך המערכת שלנו וקיצוצי עובדים של 200 עובדים בשנה ראשונה, עד ל- 450 עובדים.

ראובן כראזי: אבל, הבטיחו לנו שירותים, שמישהו יסבסד את הפריפריה ולראיה הזמנת את שגיא בפגישה האחרונה, שטען חד וחלק שאין סבסוד צולב.

ראובן כראזי: נמצא יגאל לוי, הם בונים רישיון, שאתם אמרתם שלא ייתכן, וחבר הכנסת טל אמר שלא ייתכן שנעבוד בלי רישיון, אנחנו עובדים כבר מה-1 במרץ 2006 בלי רישיון.

ראובן כראזי: הרישיון הזה לא מוכן, התחלנו בעיצומים, ב- 18 לאפריל היה בית הדין לעבודה שהפנה את המדינה לשבת מולנו.

ראובן כראזי: מדינת ישראל לא רואה את בית הדין לעבודה ממטר.

ראובן כראזי: הם משחקים בנו.

ראובן כראזי: עצרתי את העיצומים, לא נותרה ברירה אלא להפסיק את שירותי הדואר.

ראובן כראזי: שר התקשורת ושר האוצר חתמו על תעריפים לפי וועדת שגיא, היו לנו הסתייגויות.

ראובן כראזי: אני טוען שאני לא רוצה לדעת מה התעריפים - - -

משה כחלון: על ועדת שגיא נשב בנפרד, הבעיות היום הם הבעיות של רישיונות והדברים הבוערים

ראובן כראזי: אלה ההשלכות של אתמול, שר התקשורת אומר מעל במה שראשי השלטון, שפנו אלי גם, טענו שאני פוגע להם בפריפריה.

ראובן כראזי: ישבתי עם עדי אלדר וישבתי עם שמוליק ודיברתי אתם.

ראובן כראזי: הם לא נותנים לי אפשרות להגיע אליהם לתת את השירותים שנתתי עד היום.

ראובן כראזי: אתה צודק, הפרטה, רפורמה, צריכה להיות קודם כל להוזיל את העלויות לאזרח ולתת שירות טוב יותר.

ראובן כראזי: מהיום הראשון ידענו שזה יהיה הפוך.

ראובן כראזי: אני טוען דבר אחד, הם רוצים למשוך את הזמן עד ה- 2 ביולי אז נפתח כל השוק לתחרות במסגרת החוק, כשיש סמכות לשר התקשורת לדחות את זה בחצי שנה.

ראובן כראזי: יש את התעריפים שהוא אמר שייכנסו לתוקף ב- 2 ביולי.

ראובן כראזי: הוא אומר שאין תקנות, היום אני יודע שהתקנות מוכנות.

ראובן כראזי: מה יקרה בדחייה, השירותים הכספיים לא מעניינים, מצידי אל תאשר אותם וניתן את השירותים חינם, כך אני מודיע לך.

ראובן כראזי: אל תאשר אותם, כדי שפעם אחד ילמד משרד התקשורת.

ראובן כראזי: אבל, הם, במקום שישבו בפגישות האלה, אני צריך להגיד להם שהייתה החלטה של ועדת כלכלה שעד ה- 1 ליוני אתם צריכים לחזור, הם מתעלמים מאתנו.

ראובן כראזי: הם פשוט רוצים להגיע ל- 2 ביולי ובתאריך הזה זו קריסת חברת דואר ישראל.

ראובן כראזי: נקודה.

ראובן כראזי: אני לא מתכוון להגיע לשם, אני מתכון לצאת מהוועדה הזו, לעשות מה שמוטל עלי, לשמור ולהגן על 7,000 עובדים.

ראובן כראזי: אני חתום על שלוש שנים הסכם, שר התקשורת מדבר על רשת ביטחון, שיבוא האוצר ויגיד שלא נצטרך לפטר יותר עובדים ונמשיך לתת את השירות, ואני אומר, בבקשה.

ראובן כראזי: אפילו בפלנגות זה מתנהל יותר מסודר.

ראובן כראזי: אני חושב שהגיע הרגע, בוועדה האחרונה ביקשתם לבדוק את כל הרפורמה, אז ביקשתם, הם ממשיכים, החוק דופק לטובתם, ומחר אנחנו הופכים להיות חברת נכסים.

ראובן כראזי: בעל הון לוקח את המקום הזה, והעובדים הולכים בדיוק כמו שהלכו מהשקם החוצה.

ראובן כראזי: במשך ארבע שנים אני יושב פה בוועדה, הכנו חוק יפה, הם הורסים אותו.

ראובן כראזי: נתנו להם את הכול בהתניה, חבל שחבר הכנסת טל לא פה, היום גם השכר של העובדים, גם התעסוקה שלהם וגם הפנסיה על קרעי תרנגולת.

ראובן כראזי: על זה אני רוצה לשמוע את אנשי משרד התקשורת, אם יש להם מה להגיד לי, מעבר לשלוש שנים אני עם הסכם שאני חתום עליו, שיקיימו אותו.

ראובן כראזי: שירות אחד לא קיבלתי במשך שנה, אז הם רוצים שאני אמשיך לתת שירותים בפריפריה, אני מצטער, שיחפשו את המתחרים לתת שירותים בפריפריה.

משה כחלון: מנכ"ל משרד התקשורת בבקשה.

מרדכי מרדכי: אני אתייחס התייחסות כללית, הטענות לא חדשות.

מרדכי מרדכי: אדוני היושב ראש, פנינו לוועדה להאריך את תוקף התעריפים של השירותים הכספיים, עצם הפנייה, כבר בוועדה הקודמת, הייתה להאריך אותם באופן קבוע כי אני חושב שאלו סוג תעריפים שלא שנויים במחלוקת וזה מתואם בין כל הגורמים, הן האוצר, הן משרד התקשורת והן חברת הדואר.

מרדכי מרדכי: הוועדה הגבילה את זה בזמן ורצתה לראות תמונה כוללת.

מרדכי מרדכי: בוודאי שנבוא עם התמונה הכוללת, מה החוק מחייב אותנו, לבוא ולהציג בפני הוועדה, אם זה שירות אוניברסאלי או דברים נוספים, בוודאי שנבוא ונציג אותם בפניה וועדה.

מרדכי מרדכי: מאז שקבעתם את התאריך קרו תהליכים נוספים, הייתה ישיבה אחת אצל שר האוצר הקודם שביקש שיישבו צוותים וינסו לראות איך מייצרים תפקידים נוספים, עיסוקים נוספים בחברת הדואר בחברת הדואר על מנת לשמור על היציבות הכלכלית שלה.

מרדכי מרדכי: תהליך נוסף שקרה, זה שהעובדים, וזו לא טענה אלא עובדה, ביקשו סעד מבית דין לעבודה, ובית דין לעבודה ביקש שנשב עם העובדים.

משה כחלון: ישבתם?

מרדכי מרדכי: כן.

מרדכי מרדכי: ישבנו ישיבה אחת אצל עופר עיני.

מרדכי מרדכי: ניסינו לקבוע פגישות נוספות ומסיבות כאלו ואחרות הפגישה הבאה עם עופי עיני נקבעה, ולא באשמתנו, ליום שני הקרוב.

מרדכי מרדכי: מבחינתנו יש התקדמות וגמישות ללכת לקראת חברת הדואר.

מרדכי מרדכי: ברור לנו לגמרי שאין אף גורם אחד שחושב ומעלה בדעתו או רוצה בקריסת חברת הדואר, שיהיה מצב שנבקש מחברת הדואר לתת שירותים כאלה ואחרים, שירותים אוניברסאליים שהם לא יוכלו לקיים אותם.

מרדכי מרדכי: אחרי הדברים האלה, ברור לנו לגמרי שמול שימושים צריכים להיות מקורות, אנחנו פועלים ביחד גם לאפשר שירותים נוספים וגם בסוגיות אחרות שטרם גובשו לחלוטין אבל אני מניח שלקראת יום שני, בפגישה עם עופר עיני, נוכל לבחון אופציות נוספות על מנת לוודא שחברת הדואר באמת תוכל לבצע את המטלות המצופות ממנה ושתהיה לה את היכול הפיננסית.

מרדכי מרדכי: אין שום כוונה לגרום לקריסה או מפולת, זה לא האינטרס של אף אחד ובוודאי לא של שר התקשורת, שהוא השר ממונה על ביצוע החוק.

מרדכי מרדכי: מטבע הדברים יש חילוקי דעות אבל אלו דברים שאפשר לדון עליהם, אנחנו דנים בהם ובהחלט אפשר לגשר בניהם.

מרדכי מרדכי: הייתי מבקש, שזה יהיה על דעת חברת הדואר, זה מתואם עם אגף התקציבים, פנינו בבקשה להאריך את התעריפים בשבוע, בכדי שלא נהיה פה עוד שבוע ואולי הדברים לא יסתיימו, כי אנחנו לקראת סיומו של תהליך, לתת ארכה של יותר זמן לבצע את כל התהליך לגמרי.

משה כחלון: מה לגבי רישיונות?

משה כחלון: מה-1 במרץ 2006 הם עובדים ללא רישיון.

משה כחלון: במשרד התקשורת חוק הוא בגדר המלצה.

מרדכי מרדכי: יש דברים שנעשו בצורה אולי לא נכונה או לא מסודרת.

מרדכי מרדכי: הורתה ולידתה של החברה נעשו בדרך מעט עקומה, לדעתי לא הייתה צריכה לקום חברה לפני שיש לה רישיונות, אבל היו עוד סיבות.

משה כחלון: מה יהיה מחר?

מרדכי מרדכי: יש התקדמות הן בתחום הרישיון והן בתחום השירות האוניברסאלי והן בתחום השירותים הנוספים, התקדמות עצומה שלעניות דעתי מגיעה לגמר בין שבוע לעשרה ימים.

משה כחלון: אתה רוצה להצהיר שזה לא משהו מכוון, לא אמצעי לחץ על העובדים?

מרדכי מרדכי: חלילה וחס.

משה כחלון: מה התשובות של משרד האוצר, ערן בבקשה.

ערן ניצן: הסיטואציה קצת מוזרה, העובדה שההסדרה מבחינת הממשלה מוכנה.

ערן ניצן: לבקשתה של הנהלת החברה ולבקשת נציגות העובדים, גם של החברה וגם של ההסתדרות, אנחנו מקדישים עוד זמן כדי לשבת וללטש את הדברים השונים.

ערן ניצן: מבנה הרישיון, היקף החובה האוניברסאלית והשירותים הנוספים שיוענקו לחברה, כל זה לבקשת החברה והעובדים שלה.

ערן ניצן: העובדה שאנחנו נדרשים לעוד שבוע, אף אחד לא שמח מזה, גם אנחנו לא שמחים לבוא ולבקש עוד שבוע, זה בדיוק בגלל העובדה שיש פגישה נוספת ביום שני וניסיונות נוספים כדי להביא את התהליך הזה לידי סיום, שאני חושב שכולם רוצים שיגיע לידי סיום.

ערן ניצן: הממשלה נענית לבקשה להמשיך ולדון בבעיות ובפערים הקיימים, והפערים ימשיכו להתקיים כי יש ממשלה ויש חברה והגופים האלה לא תמיד יראו את הדברים בכל הזוויות.

משה כחלון: בינתיים אני לא רואה נכונות.

משה כחלון: כל אחד מתבצר, מנצלים לוחות זמנים ואת מרוץ הזמן שמגיע ב- 2 ליולי.

משה כחלון: אני גם אפנה לשר לבדוק את האפשרות לדחות את התאריך הלא מקודש הזה עד שיפתרו הבעיות עם העובדים.

ערן ניצן: לגבי הנכונות, אני באופן אישי מזהה נכונות גדולה מאד והתקדמות גדולה מאד שהייתה בשבועות האחרונים.

ערן ניצן: אני חושב שהחברים במשרד התקשורת בוודאי ישמחו להעיר על זה, אני חושב שגם ההנהלה, שמולה אנחנו יושבים יכולה לציין את הדברים האלו.

ערן ניצן: אני חשוב שמבחינת ההתקדמות, הזמן שעבר בהחלט סייע ואני מקווה שנסיים את זה בקרוב.

אבי הוכמן: אדוני היושב ראש, הייתי רוצה להתפתות לרגע ולהגיד, אם הרפורמה מוכנה בואו ניישם אותה ונראה מה יקרה.

אבי הוכמן: כמי שאחראי על קבוצת עובדים ומשפחות ויש גם עובדי קבלן בארגון, אני לא יכול להרשות לעצמי את הלוקסוס הזה.

אבי הוכמן: אני חייב לומר שבשבועות האחרונים מתקיימים הרבה דיונים, דיונים שהיו צריכים להתקיים קרוב לשנתיים ולא התקיימו למרות הצעקות שלנו לאורך כל הדרך.

אבי הוכמן: היה סיכום אצל שר האוצר לפני כחודש אחר כך ישיבה אצל מנכ"ל משרד האוצר, ישיבה בבית דין לעבודה, נקבעו הרבה פעמים לוחות זמנים, ולצערי הרב שום לוח זמנים שנקבע, לא עמדו בו.

אבי הוכמן: נכון לעכשיו אנחנו ממתינים ואני מבין שנקבל את טיוטת הרישיון החדשה לקראת סוף השבוע, אחרי ששמעו את ההערות, אין לנו שמץ של מושג מה יהיה בתוך הטיוטא החדשה, גם את זה נצטרך ללמוד ולהבין ברגע שזה יקרה.

דוד טל: יש סיכוי שזה יקרה?

משה כחלון: תהיה טיוטת רישיון תוך שבוע?

אבי הוכמן: זה מה שהבטיחו לנו.

דוד טל: לא משנה מה הבטיחו השאלה אם הבטיחו לקיים.

ערן ניצן: תהיה טיוטת רישיון.

מרדכי מרדכי: זה לא נכון להגיד שאין דיאלוג אתם.

אבי הוכמן: כמו שאמרתי לוועדה, נשלחה אלינו טיוטת רישיון לפני יותר משנה.

אבי הוכמן: טיוטת הרישיון הזו הייתה פשוט זוועתית, בלשון המעטה.

אבי הוכמן: לא ניהלו אתנו דיון למעלה משנה למרות שהערנו הערות, הדיון החל לאחר הישיבה האחרונה של ועדת הכלכלה.

דוד טל: איזה מזל שיש את ועדת הכלכלה.

דוד טל: אבי הוכמן: אחר כך הייתה ישיבה אצל שר האוצר, ישיבה אצל מנכ"ל האוצר והדיון בבית הדין לעבודה.

דוד טל: הדיון בעצם הואץ בחודש האחרון, כמו שנאמר היו הרבה ישיבות התוצר הסופי לא ידוע כי לא קיבלנו אותו.

דוד טל: יש דבר אחד שאני חייב להבהיר, עם דיון כזה או אחר על טיוטת הרישיון ועל השירות האוניברסאלי, יש דבר אחד שיש סירוב מוחלט לשוחח אתנו ומבחינת כל הגורמים זה טאבו, זה הנושא של התעריפים וההשפעה הכלכלית של יישום התעריפים החדשים והרפורמה הזו.

דוד טל: לנו אין שמץ של מושג כרגע מה המשמעויות הכלכליות, כי אם אני לוקח את מסקנות ועדת התעריפים ככתבם וכלשונם, מבחינת חברת הדואר, היישום של זה הוא קריסה.

דוד טל: אמרתי את זה פעם קודמת ואני אומר שוב היום.

משה כחלון: המנכ"ל אומר שאין לו כוונה לגרום לקריסה.

אבי הוכמן: אני אשמח.

אבי הוכמן: כרגע בנקודת הזמן הנוכחית אנחנו ממתינים לטיוטת הרישיון החדשה, הנושא הכלכלי והמשמעויות הכלכליות לא נדונו.

אבי הוכמן: מה שעומד על סדר היום כרגע הוא התעריפים הכספיים ואפשר להאריך אותם ללא הגבלה.

אבי הוכמן: אני רק רוצה להזכיר שהוועדה היא זו שבחרה לאשר אותם לתקופת זמן מוגבלת על מנת שתהיה לכם נקודת מבחן.

אבי הוכמן: זו הייתה החלטה של הוועדה ולכן ברמה הפורמאלית בהחלט ניתן להאריך את התקנות.

אבי הוכמן: להאריך בשמונה ימים זה מגוחך.

דוד טל: אבל זה צחוק מהעבודה.

דוד טל: נאמר בוועדה הזו פעם אחר פעם פה שזו פעם אחרונה וזהו.

דוד טל: אין ביטוי טוב יותר מאשר זלזול מופגן של משרד התקשורת בוועדה הזו.

דוד טל: אדוני היושב ראש, אני רוצה לפנות אליך, גם אם הנזק יהיה גדול מישהו צריך ללמד לקח את משרד התקשורת.

דוד טל: אנחנו לא נאשר שום דבר מכיוון שאני לא מתכוון להצביע עבור דחיית התקנות.

דוד טל: אם תרצה להצטרף לקואליציה אז תביא מישהו אחר כי אתה ואני ביחד- זה ייפול, אז תביא מישהו אחר, למען הגילוי הנאות אני אצביע נגד הדבר הזה.

דוד טל: דבר נוסף, אני חושב שכל התקנות של משרד התקשורת שיגיעו לוועדה הזו, צריך לא לדון בהם עד שיסיימו את הדבר הזה.

דוד טל: זה בסדר שאנחנו נותנים הארכה שוב ושוב, אבל זה זלזול בועדה הזו.

דוד טל: אני לא יכול לשבת פה, להשחית את זמני ולשמוע את אותה מנגינה.

דוד טל: אני עוד לא מדבר על העובדים שנדבר עליהם ברגע שנגיע למנוחה ולנחלה, אבל צריך לעשות מעשה, צריך להוציא מכתב קשה לשר התקשורת.

אבי הוכמן: באשר לדיון הכלכלי שהזכרתי קודם, אתמול שמעתי את הצהרת שר התקשורת מעל הבמה בבניין הזה, שהוא תומך בעד מתן רשת ביטחון לעובדים.

אבי הוכמן: כמנכ"ל החברה, מבחינתי הנושא הכלכלי, איזה פתרון שייתנו אני מוכן לקבל.

אבי הוכמן: אם זו רשת ביטחון, שתהיה רשת ביטחון רק צריך להגדיר אותה ולתת לנו אותה כדי שנתקדם בעניין.

אבי הוכמן: הייתי שמח אם הוועדה הייתה ממליצה בפני השרים לדחות את מועד יישום הרפורמה מה- 2 ביולי, בהתאם לסמכות השרים, ולשרים יש סמכות לדחות את מועד הרפורמה.

אבי הוכמן: זה בסך הכול החלק השני של הרפורמה כי החלק הראשון כבר בוצע.

דוד טל: עד מתי לדחות?

אבי הוכמן: החוק מאפשר לדחות עד חצי שנה.

מרדכי מרדכי: אני יכול לענות?

משה כחלון: אני אתן לך זמן מאוחר יותר לענות על הכול.

דוד טל: הייתי רוצה לשמוע את תשובתו, הוא מדבר דברי טעם שייתכן ואשנה הצבעתי בעקבותיהם.

אבשלום הרן: אני מייצג גוף שהחליט להרים את הכפפה שממשלת ישראל זרקה ולנסות לפתח תחרות בשוק הדואר.

אבשלום הרן: עם כל הסימפטיה לעובדי הדואר, ויש סימפטיה וזה לא בציניות, אסור לנו להיבהל מכול אמירות הקריסה.

אבשלום הרן: בתנאים הנוכחיים, שהם הרבה פחות טובים לחברת הדואר, המחירים הרבה יותר גבוהים ממה שוועדת שגיא המליצה, התחרות הצליחה להגיע ל- 3% מהיקף שוק הדואר.

אבשלום הרן: אני מוכן לתת מספרים, סך הכול יש 3%, בחברת הדואר, בואו לא נשכח, חברת הדואר במוצהר, ואני חושב שזה תפקידה, מנסה לסקל את החלטת ממשלת ישראל לתחרות בשוק הדואר.

אבשלום הרן: תפקיד השולחן הזה, לדעתי, זה לשמור על הבלאנס.

אבשלום הרן: אני מבקש לא לדחות מה-2 ביולי את פתיחת השוק.

אבשלום הרן: אני מבקש מהשולחן הזה לזכור שיש החלטה מהצד השני של המאבק של חברת הדואר, שבמקומם הייתי נאבק את אותו מאבק, יש גם החלטה של ממשלת ישראל לפתח תחרות בשוק הדואר.

אבשלום הרן: מי שהרים את הכפפה הזו עד היום, לא מצליח לפתח את התחרות.

מרדכי מרדכי: כמה מילים לחבר הכנסת טל, דברתי בקצרה ולא נוכחת פה, זה לא נכון לומר שמשרד התקשורת מזלזל בוועדה ובחברי הוועדה.

מרדכי מרדכי: יש תהליכים שקורים בצורה אינטנסיבית בחודש וחצי האחרונים אל מול הנהלת חברת הדואר.

מרדכי מרדכי: קיימים חילוקי דעות ולא כולם יפתרו, אבל להגיד שאין תהליך אינטנסיבי, אני מזמין אותך לראות את הצוותים שיושבים.

דוד טל: כמה הם ישבו בחודש האחרון עם אנשי הדואר?

דוד טל: אם אתם יושבים פעם בשבוע זה לא מספיק.

דוד טל: כשיש משא ומתן לפתור בעיה, צריך לשבת אינטנסיבי.

מרדכי מרדכי: יושבים בצורה מאד אינטנסיבית.

מרדכי מרדכי: יש גם חומרים חסרים מצד חברת הדואר, חומרים שאנחנו צריכים לבדוק, זה לא חד צדדי שמשרד התקשורת - - -

דוד טל: אז תשים אותם פה, אנחנו יודעים לבקר גם את העובדים וגם את המנכ"ל, אין לנו בעיה לבקר את המנכ"ל אם הוא לא בסדר.

אבי הוכמן: אני אשמח.

מרדכי מרדכי: לא זו הייתה הכוונה שלי.

מרדכי מרדכי: אני מסביר שנעשתה עבודה מאד אינטנסיבית בחודש וחצי האחרונים, בינתיים נכנס גם תהליך של בית דין לעבודה.

מרדכי מרדכי: הייתה פגישה אצל עופר עיני, הייתה צריכה להתקיים פגישה נוספת כדי לקדם את הדברים, הפגישה לא התקיימה לא בגלל משרד התקשורת, אני חוזר, לא בגלל משרד התקשורת.

ראובן כראזי: לא מסכים אתך.

מרדכי מרדכי: אל תסכים, הפגישה נקבעה אצל עופר עיני, ניסינו לעשות אותה השבוע, והוא ביקש שתהיה רק בשבוע הבא, אנחנו מכבדים אותו.

ראובן כראזי: מה היה שלושה שבועות לפני כן?

ראובן כראזי: מאז מוצאי שבת שאמרתם ארבעה ימים?

ראובן כראזי: מה קרה מאז?

מרדכי מרדכי: אם אני אגיד מה קרה זה סתם יביך את עופר, זה לא יפה להגיד את זה.

מרדכי מרדכי: היו בחירות להסתדרות, היה חג השבועות, עופר היה בחו"ל ועכשיו יש לו בעיה אישית.

ראובן כראזי: אם הוא היה עושה עיצומים, מחר הייתם יושבים.

ראובן כראזי: ממוצאי שבת אמרתם ארבעה ימים ולא הייתם מוכנים עם החומר, גם אתמול לא הייתם מוכנים עם החומר.

מרדכי מרדכי: אנחנו מוכנים עם החומר תאמין לי.

ראובן כראזי: את זה הייתם צריכים להביא ב- 1 במרץ 2006, מי יפצה אותי שנה וחצי אחורה?

מרדכי מרדכי: אלה טיעונים באוב.

מרדכי מרדכי: אני רוצה לומר שנקבעה פגישה אצל עופר ביום שני, אנחנו נבוא אליה מוכנים מגובשים ועם הצעות לסיכומים.

מרדכי מרדכי: לא חלמנו על שבוע בגלל שבעה ירחי כלה, ביקשנו שבוע משום שיש תהליך שבדיוק שבעת הימים האלה חסרים כי הישיבה שרצינו שתיקבע השבוע נקבעה לשבוע הבא.

דוד טל: לא סיימתם את שבעת ימי המשתה.

משה כחלון: מה יקרה בעוד שבוע?

משה כחלון: אם הפגישה תידחה, יהיה משא ומתן קואליציוני ואז תבוא לבקש עוד שבוע?

אבי הוכמן: אי אפשר לתת את טיוטת הרישיון דקה לפני, צריך להתכונן לישיבה כזו.

אבי הוכמן: צריכה להיעשות כאן עבודת הכנה.

מרדכי מרדכי: מה זה עניינה של ועדת הכלכלה הקטע שאתה לא מקבל ממני חומר, זה לא הוגן.

אבי הוכמן: זה העניין, זה כל הסיפור שנה וחצי.

משה כחלון: ועדת הכלכלה מוצאת את עצמה מושיע אחרון של העובדים, של החברה וגם שלכם.

משה כחלון: כמו שאומר חבר הכנסת טל במידה צודקת של כעס, אני גם חושב שזה סוג של זלזול בוועדה.

משה כחלון: אתם באים לכאן, אומרים דברים לא מתכוונים לקיים אותם, יודעים שהכול אפשר לעצור חוץ מהזמן המועדים יגיעו - - -

דוד טל: הם גם יודעים שנאשר להם עוד דחייה ועוד דחייה אז מה אכפת להם להתבדר.

משה כחלון: זה לא תפקידה של הוועדה אבל אנחנו מוצאים את עצמנו כתחנת הביקורת שלכם לפקח על התקדמות הרפורמה, לוודא שקיימתם את ההבטחות שלכם, זה לא התפקיד שלנו, זה התפקיד של המוסר והערכים שלכם.

משה כחלון: אני צריך לבדוק אותך כל יום אם אתה מקיים את מה שאתה מבטיח?

ערן ניצן: בוודאי שלא.

ערן ניצן: אני כן רוצה לצאת נגד מנגינת הדברים שלכאורה הממשלה היא חבר אנשים חורשי רעה, אנטי דואר בעליל, שמנסים להכשיל כל תהליך וחוזרים לפה פעם אחר פעם כדי לקבל גושפנקא למהלך.

דוד טל: יש משרדים כאלה ומשרד התקשורת כנראה בניהם, שמגלים אימפוטנציה בלתי רגילה.

ערן ניצן: אני לא מקבל את זה - - -

דוד טל: אתה יכול לא לקבל את זה, אני כרגע מפקח עליך ואני אומר את זה כמפקח.

ערן ניצן: כדי להשלים את הדינאמיקה של המהלך, החומרים היו מוכנים - - -

מרדכי מרדכי: חבר הכנסת טל, אתה חושב כך או קובע?

דוד טל: זו קביעה שלי מהתרשמות ממה שקורה בוועדה.

דוד טל: יכול להיות שאתם עושים דברים טובים במישורים אחרים.

מרדכי מרדכי: אין לך את כל העובדות וזה לא הוגן להגיד את זה.

דוד טל: יכול מאד להיות.

דוד טל: אני שוקל רק לפי העובדות שיש פה על שולחני.

ערן ניצן: מה זה הדבר הזה שאני לא יכול לדבר.

דוד טל: פה ה"דבר הזה" מקובל, חבר כנסת יכול לדבר.

דוד טל: אני רוצה לתקן את דבריי.

דוד טל: יכול להיות שמשרד התקשורת בדברים אחרים עושה את עבודתו בצורה טובה.

דוד טל: בנושא הזה ספציפי, שאני מכיר היטב, מהיום שבחוק ההסדרים העברנו את חברת הדואר לחברה, העסק הזה כושל וכל מי שעוסק בזה.

דוד טל: ..

דוד טל: אני לא רוצה להגיד מילים קשות כדי לא לקבל תגובה מהבחור הצעיר הזה.

ערן ניצן: קשה להתווכח עם האמירה הזו אבל אני רוצה לציין שלתמונה יש שני צדדים.

ערן ניצן: התשתית הייתה מוכנה לפני חודשיים שלושה, העובדה שאנחנו יושבים עם הנהלת החברה כדי לנסות לשפר, משום שהתשתית שהוסדרה לא הייתה לרוחה, לשפר את זה כדי שיהיה לחברת הדואר לפי דעתה אפשרות טובה יותר להתמודד עם המציאות היא זו שגורמת לנו לחזור לפה ולבקש הארכה נוספת ונוספת.

ערן ניצן: עצם העובדה שאנחנו פתוחים ומנהלים את משא ומתן, היא זו שעומדת מאחורי הבקשות הללו.

ערן ניצן: זו לא שרירות לב או ניסיון להרוויח זמן.

ערן ניצן: חשוב להבהיר את הנקודה הזו.

ערן ניצן: אנחנו עובדים באופן אינטנסיבי עם חברת הדואר כדי לנסות ולשפר את התשתית.

ערן ניצן: דרך אגב, בתחומים אחרים, הדברים האלה היו קורים באופן מהיר יותר משום שהממשלה הייתה כופה באופן מוחלט.

ערן ניצן: כאן לא רוצים לעשות את זה כך בגלל הרגישות של החברה וחברת הדואר עצמה לימדה על הרגישות של חברת הדואר וחסמי הכניסה הנמוכים.

ערן ניצן: בגלל כל הדברים הללו דווקא המאמץ שהממשלה עושה היא זו שמחזירה אותנו לפני פעם אחר פעם ואני מקווה שזו פעם אחרונה ונכניס את התעריפים לתוקף לפי ההמלצות שנקבעו לפי ועדת התעריפים ונוכל לצאת לדרך.

דוד טל: כאיש משרד האוצר נראה לך סביר שמאז חוק ההסדרים, שאתם אנשי האוצר כפיתם עלינו לאשר את זה הלילה, אפילו לא בצורת חוק רגיל, אלא כאן ועכשיו, נראה לך סביר פרק הזמן הזה מאז שאישרנו את זה בחוק ההסדרים ועד היום.

דוד טל: מה היית אומר אם היית מנכ"ל חברה גדולה שהיית נותן לה לעשות את כל התהליכים האלה?

דוד טל: לא היית מפטר את כל מי שמנהל את זה?

ערן ניצן: זו אופציה שבהחלט אפשר לשקול אותה.

ערן ניצן: ..

דוד טל: אפילו בחיוב.

דוד טל: ..

ערן ניצן: יחד עם זאת קרו דברים, הרשות הפכה לחברה - - -

דוד טל: או שמצליחים או שמתרצים, וכרגע אתה מתרץ ומתרץ.

ראובן כראזי: מדברים על משא ומתן ואני רוצה להזכיר שכשהלכנו לבית דין לעבודה, ביום שבית הדין פסק שהמדינה תשב אתנו 21 יום, ישבו אתנו במוצאי שבת.

ראובן כראזי: ביקש יו"ר ההסתדרות ממנכ"ל משרד האוצר ומנכ"ל משרד התקשורת, לא עמדתם שנה וחצי, אתם רוצים לדון בנושא, מה שאומר ערן, יצאנו לחברה עם פלטפורמה מסוימת עם רישיון ותעודת לידה, מה שהם עשו, הם שינו לנו את תעודת הלידה.

ראובן כראזי: אנחנו מנסים להחזיר את זה כמה שיותר למקום של תעודת הלידה והוא אומר פה שאנחנו מסתייגים ממה שהיה.

ראובן כראזי: אני אמרתי שאנחנו מוכנים ללכת בכל דרך, שיבטיחו שאם זה קורס הם מממנים את זה.

ראובן כראזי: שר התקשורת אומר, תנו להם רשת ביטחון.

משה כחלון: מהי רשת ביטחון?

מרדכי מרדכי: רשת הנהלת חברת הדואר וועד העובדים שלה, במידה והתעריפים החדשים שייכנסו לתוקף יגרמו לזעזוע פיננסי שהם לא יוכלו למלא את הבטחותיהם הן במתן שירות והן בזכויות העובדים, הם מבקשים שיהיה גיבוי כספי ממשלתי.

משה כחלון: לא מבקשים.

משה כחלון: השר הודיע שהוא ייתן רשת ביטחון.

משה כחלון: אני רוצה תסביר לי מה השר מתכוון ברשת ביטחון?

משה כחלון: הדברים נרשמים בפרוטוקול ויהיה בהם שימוש פעם לדעתי.

מרדכי מרדכי: כוונתו של השר היא כזו, מצד אחד יש דרישות למתן שירותים אוניברסאליים ושירותים אחרים שהמדינה דורשת שיינתנו, מצד שני אין לזה מקורות כספיים שיכולים להבטיח את מתן השירותים האלה.

מרדכי מרדכי: צריכה המדינה, בדרך זו או אחרת, להבטיח שיהיו מקורות למתן השירותים האלה, לזה הוא קורא רשת ביטחון.

משה כחלון: להבטיח את המקורות האלה.

משה כחלון: לא שיהיו מקורות.

משה כחלון: להבטיח את המקורות שיכסו להם את הפערים.

משה כחלון: חבר הכנסת טל, נקריא את התקנות ונקבל החלטה ואם יעבור אז יעבור ואם לא אז לא.

דוד טל: יש רוב לאופוזיציה.

משה כחלון: אנחנו מחפשים מה שטוב.

דוד טל: אני גם מחפש ולא מוצא, הוא דיבר על תעודת לידה, אני חושב שהולכים לקבל עכשיו תעודת פטירה.

ערן ניצן: צריך אולי לשקול הארכה מעבר לזמן המבוקש.

דוד טל: לו רק תגיד שזו תהיה הארכה אחרונה.

דוד טל: לאחר מכן ערן ישלם בראשו.

דוד טל: ..

משה כחלון: אני רוצה את המילה שלכם שאתם באמת מתכוונים לשבת.

משה כחלון: אני מעסיק את הוועדה עם כל מיני מועדים לא נוחים, היום למשל זו תוספת לסדר היום.

ערן ניצן: אני יכול להגיש רשימה של היקף הישיבות והשעות שישבו.

ערן ניצן: לאה ורון: אולי יש מקום להגיש את זה.

דוד טל: אם המשק המושבת לא היה יושב ימים ולילות כדי לסיים את הנושא, לא בתחום הזה של התקשורת של הדואר, ההסתדרות הייתה משביתה את המשק, לא היו יושבים יום ולילה כדי לסיים את זה?

ערן ניצן: אנשי האוצר ואנשי משרד התקשורת בוודאי שכן ואני חושב שדברים כאלה נעשים היום.

דוד טל: אם אלו היבולים שלכם אז הם יבולים דלים מאד.

לאה ורון: וכשפונים לוועדה בבקשה כה חריגה, יש מקום לבוא ולנמק, להסביר לחברי הכנסת למה.

ניר ימין: תקנות הדואר (תשלומים בעד השירותים הכספיים)(הוראת שעה)(מס' 2) (תיקון מס' 4), התשס"ז-‏2007 בתוקף סמכותי לפי סעיף 88י(א)(1) לחוק הדואר, התשמ"ו-1986, בהסכמת שר האוצר ובאישור ועדת הכלכלה של הכנסת, אני מתקין תקנות אלה: תיקון תקנה 3.

ניר ימין: בתקנה 3 לתקנות הדואר (תשלומים בעד השירותים הכספיים)(הוראת שעה)(מס' 2), התשס"ו-2006, במקום "ותוקפן עד יום ט"ו בסיוון התשס"ז(1 ביוני 2007)" יבוא "ותוקפן עד יום כ"ב בסיוון התשס"ז (8 ביוני 2007)".

אליהו גבאי: הייתה לנו ישיבה לפני זמן לא רב בנושא הזה וסוכמו כמה דברים, שלא יתקדמו צעד אחד עד שלא יבואו להסדר עם העובדים.

אליהו גבאי: אני אומר שלצערי הממשלה רומסת את העובדים החלשים ומתחשבת רק בעובדים החזקים ולא מתקדמת שום רפורמה עד שלא חותמים אתם הסכמים.

אליהו גבאי: בחברה כמו חברת החשמל, שנים מנסים להגיע אתם לסיכומים וזה לא זז בלי סיכום עם העובדים.

אליהו גבאי: דווקא האוכלוסייה שעובדת בדואר היא אוכלוסייה חלשה במשק.

אליהו גבאי: לא יכול להיות שבגלל זה מנצלים את טוב ליבם, את חולשתם כדי לרמוס אותם.

אליהו גבאי: הייתה התחייבות שיגיעו אתם להסכם ולסיכומים ולפי מה שאני רואה, עוד לא הגיעו אתם לסיכומים ולא לכלום לכן אני מבקש לדחות את הרפורמה עד שיסכמו עם העובדים.

אליהו גבאי: העובדים האלה הם החוליה החלשה במשק, השכר שלהם הוא לא מהגבוהים, דווקא אותם לרמוס?

אליהו גבאי: בכל דבר שזז במדינה עושים רפורמה, תעשו רפורמה, תעשו הפרטה אבל למה להתחיל באוכלוסיות האלה?

אליהו גבאי: מה זה יביא למשק?

אליהו גבאי: איזה רווים ואיזה הישגים?

אליהו גבאי: אם המדינה עומדת בפני קטסטרופה כלכלית אז זה יציל את המשק?

אליהו גבאי: אני מבקש לדחות את זה עד שיגיעו להסדר עם העובדים כדי שלא יהיו למרמס.

דוד טל: בתחילת דבריי אמרתי שאני מרגיש שהוועדה מזולזלת על ידי משרד התקשורת.

דוד טל: גם אם נבקש שבוע ימים זה לא יהיה רציני ולא ייתן שום דבר.

דוד טל: אם אנחנו רוצים להתייחס לזה ברצינות אני רוצה לתת חודש, אבל אם הם לא מגיעים אחרי חודש אני רוצה שתהיה סנקציה.

משה כחלון: אדוני המנכ"ל, אני מדבר עם כראזי ועם העובדים כי אכפת לי, לא באתי לכנסת כדי לאכול במזנון, באתי לעבוד ולקדם נושאים שאני מאמין בהם.

משה כחלון: קורה דבר לא טוב עם העובדים האלה, גילינו עודף אחריות בוועדה והיינו צריכים לגדוע את זה באיבו עוד לפני שנה.

משה כחלון: לא סתם אנחנו מרגישים לא נוח.

משה כחלון: אני אדבר עם העובדים, וכל אדם שרואה בנו כתובת לסייע לו, בשביל זה אנחנו פה אנחנו מקבלים בשביל זה משכורת.

משה כחלון: כל מי שרוצה לדבר אתנו יכול ואני לא מדבר על הפניות מהמשרד שלכם, זה המסר העיקרי.

משה כחלון: אנחנו צריכים להאריך את זה בשלושה שבועות, ב-2 ביולי נכנסת רפורמה שאותה אתה מבקש לדחות ואנחנו לא דנים בה כרגע.

משה כחלון: אני מציע שניקח מועד לעוד שבועיים וחצי ואז נבוא מוכנים לדיון הבא, הדיון יהיה על התעריפים.

משה כחלון: רק דרך זה אנחנו מביאים אותם.

דוד טל: יש לי כמה רעיונות ונושאים שמאד חשוב שנעלה, הם יבואו.

משה כחלון: נתמקד בזה כי זה כרגע על הפרק.

משה כחלון: אז, אם לא, נעמוד כמו שעמדנו מול הבנקים ומול הרבה גופים קרים וקשוחים, שרק הכנסת יכלה לתת מענה, אולי גם פה נצטרך לעבוד במכונת הזו.

משה כחלון: לא שאני מאוהב במתכונת הזו, היא מתכונת לא נוחה ולא טובה אבל אם צריך, נעשה הליך זריז.

דוד טל: אני מוכן לתמוך בהצעת היושב ראש בתנאי שאם זה לא יהיה אחרי שלושה שבועות שניתן להם, היו"ר יבטיח לי להקים ועדת חקירה פרלמנטארית לבחינת עבודתו של האוצר ומשרד התקשורת.

לאה ורון: היושב ראש יכול לבקש להתקין אבל אין לו סמכויות.

דוד טל: אם הוא ייתן לי גיבוי, זה יעבור.

משה כחלון: אני לא בטוח שזו הסנקציה המתאימה אבל אני מוכן לחשוב אתך על סנקציה חריפה כדי שנציב את הבעיה הזו, שכפי שאמר חבר הכנסת גבאי, הם רק מדגם, יש סדרה של כשלים והם הקורבן שאצלנו, והקורבנות רק הולכים ומתרבים.

דוד טל: אני כבר מכיר את התירוצים שיהיו פה בעוד חודש.

דוד טל: מה ששמענו היום בדיון הקודם ובדיון שלפניו זה יבוא שוב.

דוד טל: קצה נפשי מזה.

אליהו גבאי: זו פגיעה לא רק בעובדים, זו פגיעה גם במעמדה של ועדת כלכלה.

אליהו גבאי: ההתייחסות שלהם היא ביזיון, לא היו נוהגים כך עם העובדים של חברת מקורות ועם חברות חזקות, לוקחים את החוליה החלשה ורומסים אותה ואנחנו מנסים למנוע את המצב שחברות כוח אדם מעסיקים אנשים ללא זכויות סוציאליות, ללא מעמד, ואם נזרוק אותם, הם ידפקו בדלת ויבקשו לעבוד דרך חברות כוח אדם.

אליהו גבאי: זה מה שאנחנו רוצים בחברה הישראלית?

אליהו גבאי: מדברים על צמצום הפערים ואנחנו מרוויחים אותם.

ניר ימין: אני רוצה לשאול את משרד התקשורת האם יש עוד משמעות מעבר לעניין של המשא ומתן בהארכה של השבוע הזה.

ניר ימין: אני יודע שהתקנות של השירותים הדואריים גם פוקעות ב-8 ביוני ורציתי לדעת אם יש קשר, האם אתם מתכוונים לעדכן את הוועדה ב-8 ביוני לגבי התקנות של השירותים הדואריים?

ניר ימין: השאלה אם במסגרת התשלומים הכספיים מתכוונים לעדכן את הוועדה.

לאה ורון: עורך דין ימין יודע שמספיקה חתימה של שני השרים והוועדה לא נדרשת לאשר את זה ובכל זאת, הרי כל התהליך הוא על מנת שהוועדה תעודכן ותיודע בפרטים.

ניר ימין: השאלה אם אתם מתכוונים להאריך את התקנות של השירותים הדואריים עד ה- 2 ביולי, אז עומדים להיכנס לתוקף תעריפי ועדת שגיא.

מרדכי מרדכי: בהחלט.

מרדכי מרדכי: התעריפים הלא כספיים יוארכו עד ה-2 ביולי.

ניר ימין: יוארכו מה-8 עד ה-2 ביולי.

משה כחלון: באמצעות חתימה של שני השרים.

משה כחלון: נאריך עד ה- 27 ביוני ונקבע מועד לדיון ב- 26 ביוני, שאם תהיה סנקציה, אז לפחות שבוע שייתנו תעריפים בחינם זו התרומה היחידה שלנו לדואר.

אליהו גבאי: שום דבר, עד שיבואו אתם להסדר שיבינו את חומרת הבעיה.

משה כחלון: אנחנו מדינה דמוקרטית ולכן אני מביא את זה להצבעה, מי בעד אישור התקנות עד ה-27 ביוני 2007?

משה כחלון: בעד: 2 נגד: 1 נמנעים: אין

משה כחלון: התקנות אושרו.

משה כחלון: תודה רבה הישיבה נעולה.